b'\n_START_ARTICLE_\nNyt\xc3\xa5rstale\n_START_SECTION_\nStatsminister\n_START_PARAGRAPH_\nDet var statsminister Thorvald Stauning der indledte traditionen i Danmark med den f\xc3\xb8rste radiotransmitterede nyt\xc3\xa5rstale den 1. januar 1940. Statsministerens tale er typisk af konkret, politisk karakter. I nyt\xc3\xa5rstalen ser statsministeren tilbage p\xc3\xa5 \xc3\xa5rets st\xc3\xb8rre begivenheder, den aktuelle politiske situation og lancerer ind imellem  st\xc3\xb8rre politiske planer for det nye \xc3\xa5r. Det var s\xc3\xa5ledes i sin f\xc3\xb8rste nyt\xc3\xa5rstale i 2002 at Anders Fogh Rasmussen lancerede sin st\xc3\xa6rkt omdiskuterede plan om sanering af r\xc3\xa5d og n\xc3\xa6vn. Talen har v\xc3\xa6ret udsendt fra forskellige lokaliteter gennem \xc3\xa5rene, men sendes i dag altid fra Marienborg. Statsministerens nyt\xc3\xa5rstale har tidligere v\xc3\xa6ret sendt direkte, men har mindst de sidste 20 \xc3\xa5r v\xc3\xa6ret b\xc3\xa5ndet.\n_START_SECTION_\nMonarkiet\n_START_PARAGRAPH_\nI Danmark har monarken holdt nyt\xc3\xa5rstaler siden 1. januar 1941, og tv har transmitteret den siden 1958. Fra 1959 har den v\xc3\xa6ret sendt direkte nyt\xc3\xa5rsaften. Talen holdes i monarkens arbejdsv\xc3\xa6relse i residenspal\xc3\xa6et p\xc3\xa5 Amalienborg. Margrethe 2. har i sine taler hovedsagelig besk\xc3\xa6ftiget sig med etiske og kulturelle emner og har ikke holdt sig tilbage for at revse danskerne, bl.a. hvad ang\xc3\xa5r holdningen til nydanskere. Som i 1984, hvor hun kritiserede dem for deres "danske humor og sm\xc3\xa5, dumsmarte bem\xc3\xa6rkninger".'